Goedhartige trio help straathonde op Villiersdorp | Maroela Media
Ryan en Shané (foto: Verskaf)
Die straathonde van Villiersdorp in die Wes-Kaap se Overberg-streek kan snags 'n bietjie rustiger slaap want daar is mense op dié dorp wat sorg dat hulle daagliks vars kos en skoon water kry.
Ryan van Wyk is die mede-eienaar van die Puma-vulstasie op Villiersdorp en een van die mense wat omsien na straathonde wat geen ander heenkome het nie.
Van Wyk, sy meisie, Shané Smith, en hul vriend Milan Cronje sien jare lank al om na straathonde op dié dorp – en die welwillendheid eindig ook nie by die kos en water nie.
Van Wyk vertel dat sy liefde vir straathonde begin het toe Cronje sowat drie jaar gelede 'n inskrywing op Facebook gemaak het oor 'n hond wat op die dorp aangerand is.
"Ek wou hoor hoe dit met die hond gaan en het later ook die hond se veeartsrekening betaal. Daarna het ek, Shané en Milan begin saamwerk om hierdie soort honde te rehabiliteer en nuwe huise vir hulle te kry," sê hy.
Een van die honde, Vettel, voor die trio hom gehelp het (Foto: Verskaf)
Vandaar het Van Wyk, Smith en Cronje ook ander diere begin help wat hulp nodig het.
Hulle sal 'n dier veearts toe neem, seker maak die hond kry al die inentings wat nodig is en word gesteriliseer, en hulle dan wend tot Facebook om vir die honde 'n nuwe, veilige tuiste te vind.
Van Wyk sê die welstand van straathonde lê hom baie na aan die hart en daarom wil hy soveel diere moontlik help.
Vettle na die tyd (Foto: Verskaf)
"Al kan honde nie praat nie is daar 'n innerlike konneksie tussen mense en honde. Mense kan hulle soveel liefde gee en hulle kan dit vir jou teruggee. Honde kan nie hulself help nie, maar mense kan. As ons dit nie doen nie, gaan dinge net al erger en erger raak," sê Van Wyk.
By Van Wyk se petrolstasie weet sy werkers dat die water- en kosbakke elke dag gevul moet word. Hy ry ook selfs in die aande rond met hondekos en voer die honde wat nie kos het nie.
Vettel na die tyd (Foto: Verskaf)
"'n Hond wat beseer is of wat nie kos het nie, kan nie iets aan sy situasie doen nie – hy moet maar vat wat hy kry. Mense kan wel 'n verskil maak en as ek as een mens 'n verskil kan maak in daardie hond se lewe, is dit vir my die moeite werd."
Parlement bekommerd oor inentings, virusgevalle in Noord-Kaap
Baie dankie! Julle maak van die wêreld 'n beter plek. Daar is so baie diere wat wat hulp nodig het, en julle maak 'n verskil.
Wonderlike en verdienstelike werk! Baie dankie!
Msg julle geseén word. 'n Dier se liefde is on oorwaardelik en al wat hulle verlang is om versorg te word